ไทยไม่หวั่นประชุมเฟด จับตาภูมิภาคปรับตัวสู้
แบงก์เชื่อไทยรับมือเฟดขึ้นดอกเบี้ยได้ รอดูผลกระทบทางอ้อมหลังเพื่อนบ้านปรับแผน
15 ก.ย. 2558

แบงก์เชื่อไทยรับมือเฟดขึ้นดอกเบี้ยได้ รอดูผลกระทบทางอ้อมหลังเพื่อนบ้านปรับแผน
ศูนย์วิจัยกสิกรไทย ระบุว่า ไทยน่าจะสามารถบริหารผลกระทบจากการขึ้นดอกเบี้ยของธนาคารกลางสหรัฐ (เฟด) ได้ เนื่องจากมีความแข็งแกร่งทางการคลัง และเอกชนก็ใช้เครื่องมือประกันความเสี่ยงเพิ่มขึ้น แต่ทั้งนี้ยังต้องจับตาผลกระทบทางอ้อม ที่ประเทศอื่นๆ อาจจะออกนโยบายเพื่อลดผลกระทบเฟด และจะมีผลต่อเนื่องถึงค่าเงินบาท สภาพคล่อง และผลตอบแทนในไทยได้   
นายบุญทักษ์ หวังเจริญ ประธานสมาคมธนาคารไทย เปิดเผยว่า ต้องติดตามว่าการขึ้นดอกเบี้ยของสหรัฐจะเร็วและแรงแค่ไหน ขณะที่ไทยยังไม่จำเป็นต้องขึ้นดอกเบี้ย
“คณะกรรมการนโยบายการเงิน (กนง.) มีทางเลือกบริหารความเสี่ยงและสนับสนุนเศรษฐกิจหลายทาง บาทยังอยู่ในการบริหารจัดการที่เหมาะสม ส่วนดอกเบี้ยของธนาคารจะสะท้อนตาม กนง. และสภาพคล่องในตลาด” นายบุญทักษ์ กล่าว